Þess er beðið að kolmunninn gangi inn í færeysku lögsöguna . Svo virðist sem að sáralítið af kolmunna hafi gengið norður með Bretlandseyjum utan bresku lögsögulínunnar að þessu sinni . Ágæt veiði var á alþjóðlega hafsvæðinu vestur af Írlandi í síðustu viku en síðan datt botninn úr veiðunum og íslensku skipin , sem voru á veiðisvæðinu , hafa þurft mikið að hafa fyrir aflanum . ,, Við tókum fyrsta holið á fimmtudag í síðustu viku og til að byrja með leit þetta ekki illa út . Síðan hvarf kolmunninn eins og hendi væri veifað og næstu dagar á eftir fóru í siglingu og leit að kolmunna í veiðanlegu magni . Það var sáralítið að sjá og syðst fórum við suður á 55° 02 ´ N. Síðan leituðum við norður með lögsögulínunni þar til að við gáfumst upp og héldum heimleiðis , “ segir Arnþór Hjörleifsson , skipstjóri á Lundey NS , í viðtali á heimasíðu HB Granda . Þegar rætt var við hann var skipið að nálgast Reykjanes og er ferðinni heitið á Akranes . Að sögn Arnþórs er aflinn í veiðiferðinni um 1.100 til 1.200 tonn af kolmunna og honum telst til að olíueyðslan nemi um 140 þúsund lítrum . ,, Ég held að það gerist ekkert í kolmunnaveiðum okkar fyrr en kolmunninn gengur inn í færeysku lögsöguna . Íslensk skip , sem voru í svipaðri stöðu og við , hafa leitað austur eftir færeysku lögsögumörkunum og urðu vör við kolmunna nú í vikunni rétt suður af línunni , “ segir Arnþór Hjörleifsson .